Se surullinen kehitti äitienpäiväksi uuden kukan sekä monta uutta nuppua.
Paketista löytyi kolmevuotiaan itsetekemä rannekoru. Tyttö oli siitä ihan valtavan ylpeä! Ja totesi tyytyväisenä: "Pidin salaisuuden enkä kertonut mitä siellä paketissa oli!"
Saimme kerhosta äitienpäiväkukan. Esikoinen sai valita, halusi ehdottomasti keltaisen.
Kotimatkalla kukka oli kuitenkin katkennut varrestaan. "Se on surullisen näköinen", tyttö totesi vakavana tainta katsellen.
"Ja tämä näyttää vielä surullisemmalta."
Onneksi taimessa on vielä jäljellä avautumaton nuppu.
Lanka/Yarn: Spud & Chloë Sweater
Jotkut projektit osoittautuvat hankaliksi mitä omituisimmissa suhteissa. Tämä malli oli ihana ja joutuisa neulottava, mutta valokuvaaminen tuntui liki mahdottomalta. Niinpä olen ehtinyt käyttää tätä jo hyvän tovin ennen kuin blogiin saakka päätyi tällainen päätön kuva. Sanottakoon vain että mallia voin suositella neulottavaksi. Erityisesti lyhennetyin kerroksin toteutetut hihat olivat minusta varsin viehättävät! Mietinkin, voisiko ideaa soveltaa johonkin toiseen (ehkä pitkähihaiseenkin, toimisikohan se sellaisessa?) malliin.
Lanka, uusi tuttavuus, on peräisin Titityyltä. Se on paksuhkoa villan ja puuvillan sekoitusta. Ajattelin, että paksusta langasta neulottu lyhythihainen neule olisi käyttökelpoisempi, jos lanka ei olisi superlämmintä materiaalia. Valitettavasti puuvilla tekee valmiista neuleesta hieman löpsön. (Siitä syystä en hirveästi pidä puuvillalangoista yleensäkään.) Lanka tuntui myös hieman nyppyyntyvän helmaosasta jo neuloessa, mutta lienen onnistunut vanuttamaan neuletta sylissäni melko tavalla, sillä melko ahkerasta käytöstä huolimatta nyppyä ole syntynyt lisää. Väristä, tuosta omituisesta vihertävästä mudanruskeasta, tykkään kovasti! Vaikka sinänsä se on aika ruma väri. Joskus omituiset asiat viehättävät.
Kuten kuvasta näkyy, nappilistan joustinneule vetäytyy hieman kokoon ja luo sellaisen vaikutelman kuin neule ei ulottuisi kunnolla kiinni, vaikka itse asiassa se on hieman väljäkin. En ole kuitenkaan jaksanut ruveta miettimään tekisinkö sille jotakin, sillä en ole varma neuleen pitkäikäisyydestä. Hieman vierastan niin lyhyitä hihoja kuin tuota vinoa nappilistaakin käytössä. Olenkin miettinyt, pitäisi heittäytyä omaksi tylsäksi itsekseen ja toteuttaa malli uudelleen, suoralla nappilistalla ja pitkillä hihoilla. Tarvetta sellaiselle neuleelle olisi ja lankakin on valmiina. Ja saisi kokeilla niitä hihoja.